B. Bugár, podpredseda NR SR: (2003-05-22):
D. Podracká, poslankyňa: Vážený pán predsedajúci, vážený pán premiér, vážená Národná rada, moja interpelácia smeruje na podpredsedu vlády Slovenskej republiky a ministra spravodlivosti Slovenskej republiky Daniela Lipšica. Tesne po vojne v roku 1946 rozobral Karl Jaspers v knihe Nemecká vina (Die Schuldfrage) nemeckú vinu ako vinu štvornásobnú – kriminálnu, politickú, morálnu a metafyzickú. Toto dielo ma viedlo k prehodnoteniu slovenskej viny po roku 1948. V interpelácii sa vyjadrím len k jednej z týchto vín, k slovenskej politickej vine vzťahujúcej sa na vládny návrh zákona Národnej rady Slovenskej republiky č. 462/2002 Z. z. o poskytnutí jednorazového finančného príspevku politickým väzňom v znení zákona č. 665/2002 Z.  z. Tento zákon upravuje odškodnenie väznených osôb, ale neupravuje odškodnenie pozostalých po popravených osobách. Popravených Slovákov bolo v období od 25. februára 1948 až do 17. novembra 1989 celkom 50, ktorých zoznam prikladám k interpelácii, a celkovo v rámci Česko-slovenskej republiky ich bolo okolo 200. Je to naša hanba, časť slovenskej viny, že rodiny, ktoré celé desaťročia trpeli za presvedčenie svojich blízkych, neboli, pokiaľ ide o rodiny popravených, do tohto zákona zahrnuté. O popravených sa v zákone mlčí ako o povraze v dome obesenca. Pán minister, žiadam vás o vysvetlenie tohto nedostatku právnej úpravy. Zákon, ktorý mal byť takpovediac kultovým zákonom kresťanských demokratov, má v sebe takúto bezprecedentnú dieru. Prečo? Ako príklad môžem uviesť osud popraveného Pavla Valenta, ktorý bol väznený od 14. januára 1952 do 28. marca 1953 a v ten istý deň bol aj popravený na Pankráci v Prahe. Spĺňal teda predpoklady na odškodnenie, pretože bol väznený viac ako jeden rok, ale keď sa rodina popraveného uchádzala o uplatnenie finančného príspevku, Sociálna poisťovňa úhradu pozastavila s odôvodnením, že zákon č. 462/2002 Z. z. nepamätá na pozostalých po popravených. Napriek klauzule o opravnom prostriedku na Najvyššom súde podanie je bezpredmetné, pretože na popravených sa zákon nevzťahuje. K podrobnému preskúmaniu zákonov č. 119/1990 Zb. o súdnej rehabilitácii v znení neskorších predpisov, ďalej zákona č. 480/1991 Z. o dobe neslobody, ďalej zákona Národnej rady Slovenskej republiky č. 125/1996 Z. z. o nemorálnosti a protiprávnosti komunistického systému, ďalej zákona č. 462/2002 Z. z. o poskytnutí jednorazového finančného príspevku politickým väzňom v znení zákona č. 665/2002 Z. z. a zákona č. 553/2002 Z. z. o sprístupnení dokumentov o činnosti bezpečnostných zložiek štátu v rokoch 1939 až 1989 a o založení Ústavu pamäti národa ma od začiatku viedla ľudská stopa pani Gity Zimanovej, rodenej Valentovej. Rozprávala mi nielen o dlhoročnej pozícii spoločensky a sociálne odstrkovaného dieťaťa, ktorému väznili okrem otca aj matku, ale aj o tom, ako väzenkyne vo výkone trestu, aby sa udržali pri živote, jedli aj oči z údenáčov. Tie oči mi nedali pokoj. Stokrát som videla v mysli obraz, ako si žena kladie do úst oko ryby, symbolu kresťanstva, a prehĺta ho ako hostiu prežitia. Chcela som, aby ste tie oči videli aj vy, vážený pán minister. Dobre si pamätám na spravodlivé rozhorčenie poslanca Maxona, ktorý pri schvaľovaní novely zákona na novembrovej schôdzi v roku 2002 kritizoval, že nárok na výplatu príspevku priznaného podľa zákona č. 462/2002 Z. z. budú mať oprávnené osoby až od prvého januára 2004, pretože štátny rozpočet na rok 2003 s tým nerátal. Pokúsim sa tento nedostatok odstrániť poslaneckým návrhom zákona, ktorý doplní zákon č. 462/2002 Z. z. tak, aby aj pozostalí po popravených osobách boli odškodnení. Návrh predložím predsedovi parlamentu pánovi Hrušovskému do 30. mája 2003, aby mohol byť zaradený na rokovanie júnovej alebo júlovej schôdze Národnej rady. Hovorím o tom preto, aby ste už dnes informovali vládu Slovenskej republiky o predpokladanom zvýšení výdavkov pripravovaného štátneho rozpočtu na rok 2004, a to asi o 10 miliónov korún, pretože účinnosť tohto návrhu zákona budem navrhovať od 1. januára 2004. Od tohto termínu majú nárok na vyplácanie príspevku aj iné oprávnené osoby podľa zákona č. 462/2002 Z. z. v znení zákona č. 665/2002 Z. z. Ďakujem za pozornosť. (Potlesk.)